## Odluka Ustavnog suda Republike Hrvatske broj: U-IIIA-1158/2003 od 26. listopada 2005.

### NN 134/2005 (11.11.2005.), Odluka Ustavnog suda Republike Hrvatske broj: U-IIIA-1158/2003 od 26. listopada 2005.

# USTAVNI SUD REPUBLIKE HRVATSKE

**2515**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi M. B. iz Z., na sjednici održanoj dana 26.
listopada 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Trogiru dužan je donijeti
odluku u predmetu koji se vodi pred tim sudom pod brojem: R1-8/00 (raniji broj:
R1-93/97) u najkraćem mogućem roku, ali ne duljem od šest (6) mjeseci,
računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositeljici
ustavne tužbe M. B. iz Z., M. 104/V, određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 7.800,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositeljica ustavne tužbe, na temelju
članka 63. Ustavnog zakona o Ustavnom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst, u daljnjem tekstu:
Ustavni zakon) podnijela je 11. travnja 2003. godine ustavnu tužbu radi duljine
izvanparničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 7. studenoga 1997. godine podnositeljica
je Općinskom sudu u Trogiru podnijela prijedlog radi diobe imovine.

Ročište je održano 28. siječnja 1998. godine, a
6. ožujka 1998. godine održano je ročište na licu mjesta.

Zatim su ponovno ročišta pred sudom održana 12.
lipnja, 8. i 25. rujna, 8. i 16. listopada, 10. i 24. studenoga 1998. godine.

Dana 19. ožujka 1999. godine donijeto je
rješenje kojim je razvrgnuta suvlasnička zajednica nekretnina, na koje je predloženik izjavio žalbu, te je 10. prosinca 1999. godine
Županijski sud u Splitu ukinuo pobijano rješenje.

Ročišta pred Općinskim sudom u Splitu i na licu
mjesta zatim su održana 11. srpnja, 5. rujna, 21. listopada i 30. studenoga
2000. godine, te 10. siječnja i 28. veljače 2001. godine.

Dana 18. prosinca 2001. godine zaprimljen je
vještački nalaz.

Ročišta su zatim održana 11. veljače i 5. srpnja
2002. godine, 3. prosinca 2003. godine, 15. prosinca 2003. godine, te 25.
veljače, 25. ožujka i 31. svibnja 2005. godine.

3. PRAVO VAŽNO ZA
USTAVNOSUDSKI POSTUPAK

Odredbom članka 29. stavka 1. Ustava Republike
Hrvatske propisano je:

Članak 29.

Svatko ima pravo da zakonom ustanovljeni
neovisni i nepristrani sud (...) u razumnom roku odluči o njegovim pravima i
obvezama (...).

Odredbom članka 63. Ustavnog zakona propisano
je:

Članak 63.

(1) Ustavni sud će pokrenuti postupak po
ustavnoj tužbi i prije no što je iscrpljen pravni put, u slučaju kad o pravima
i obvezama stranke (...) nije u razumnom roku odlučio sud (...).

(2) U odluci kojom usvaja ustavnu tužbu zbog nedonošenja akta u razumnom roku iz stavka 1. ovoga članka,
Ustavni sud će nadležnom sudu odrediti rok za donošenje akta kojim će taj sud
meritorno odlučiti o pravima i obvezama (...) podnositelja. Rok za donošenje
akta počinje teći idućeg dana od dana objave odluke Ustavnog suda u »Narodnim
novinama«.

(3) U odluci iz stavka 2. ovoga članka Ustavni
sud će odrediti primjerenu naknadu koja pripada podnositelju zbog povrede
njegova ustavnog prava koju je sud učinio kada o pravima i obvezama
podnositelja (...) nije odlučio u razumnom roku. Naknada se isplaćuje iz
državnog proračuna u roku od tri mjeseca od dana podnošenja zahtjeva stranke za
njezinu isplatu.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Izvanparnični postupak započeo je 7. studenoga 1997.
godine podnošenjem prijedloga radi razvrgnuća suvlasničke zajednice Općinskom
sudu u Trogiru.

Ustavna tužba podnesena je 1. travnja 2003.
godine, a do tog dana sudski postupak nije pravomoćno okončan pa Ustavni sud
utvrđuje da je do dana podnošenja ustavne tužbe postupak u ovom predmetu trajao
pet (5) godina, pet (5) mjeseci i dvadeset tri (23) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju, postupak najprije vodio pred Općinskim sudom u Trogiru
koji je postupao vrlo učinkovito sve do donošenja rješenja od 19. ožujka 1999.
godine. Nakon toga postupak se vodio pred Županijskim sudom u Splitu u trajanju
od oko osam mjeseci. Od tada se postupak ponovo vodi pred Općinskim sudom u
Trogiru u trajanju od oko pet godina.

4.3. PONAŠANJE
PODNOSITELJICE USTAVNE TUŽBE(PREDLAGATELJICE U IZVANPARNIČNOM POSTUPKU)

Ocjena je Ustavnog suda da je podnositeljica
djelomično pridonijela duljini postupka time što određena pismena nije
preuzimala, te uzrokovala odgodu nekoliko ročišta.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ukazuje da se u konkretnom slučaju radi o donekle
složenoj sudskoj stvari jer je riječ o diobi nekretnine.

OCJENA USTAVNOG SUDA

5. Ustavni sud utvrđuje da postupak u ovom
predmetu ukupno traje oko osam godina te da se postupak i nadalje vodi pred
sudom prvog stupnja, koji nakon prosinca 1999. godine ne postupa učinkovito.
Imajući u vidu sve navedene činjenice i okolnosti, Ustavni sud je utvrdio da je
dugim trajanjem izvanparničnog postupka, u kojemu nije donijeta pravomoćna
odluka, podnositeljici povrijeđeno ustavno pravo da zakonom ustanovljeni
neovisni i nepristrani sud u razumnom roku odluči o njenim pravima i obvezama,
koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Trogiru dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-1158/2003

Zagreb, 26. listopada 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 134/2005-2515